Απόφαση της Επιτροπής

της 13ης Μαΐου 2002

για τη θέσπιση των τροποποιήσεων που πρέπει να επέλθουν στα μέτρα που έλαβε η Αυστρία για να προστατευθεί από την εισαγωγή του Anoplophora glabripennis (Motschulsky)

[κοινοποιηθείσα υπό τον αριθμό Ε(2002) 1821]

(Το κείμενο στη γερμανική γλώσσα είναι το μόνο αυθεντικό)

(2002/360/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/EΚ του Συμβουλίου, της 8ης Μαΐου 2000, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα(1), όπως τροποποιήθηκε τελευταία από την οδηγία 2002/28/ΕΚ της Επιτροπής(2), και ιδίως το άρθρο 16 παράγραφος 3,

την κοινοποίηση της Αυστρίας της 2ας Αυγούστου 2001,

Εκτιμώντας τα ακόλουθα:

(1) Μετά από την ανίχνευση του επιβλαβούς οργανισμού Anoplophora glabripennis (Motschulsky) για πρώτη φορά στην Ευρωπαϊκή Ένωση το 1999, η απόφαση 1999/355/ΕΚ της Επιτροπής(3), όπως τροποποιήθηκε από την απόφαση 1999/516/ΕΚ(4), θέσπισε έκτακτα μέτρα κατά της διάδοσης του Anoplophora glabripennis (Motschulsky) όσον αφορά την Κίνα (πλην του Χονγκ Κονγκ).

(2) Μετά από την ανίχνευση αυτού του επιβλαβούς οργανισμού για πρώτη φορά στην Ευρωπαϊκή Ένωση σε δένδρα Acer platanoides, στο Braunau στο Bundesland Oberösterreich, η Αυστρία εφάρμοσε ένα πρόγραμμα δράσης σύμφωνα με το άρθρο 16 παράγραφος 2 της οδηγίας 2000/29/ΕΚ, για να ελέγξει την εισαγωγή του και τη διάδοσή του στο έδαφός της και στο έδαφος της Κοινότητας.

(3) Τα μέτρα που θέσπισε η Αυστρία ήταν περισσότερο περιοριστικά απ' αυτά που προβλέπονται σχετικά στην απόφαση 1999/355/ΕΚ, κατά το ότι εφαρμόζονται σε εισαγωγές ευπαθούς σκληρού ξύλου καταγωγής Κορέας, Ταϊβάν και ΗΠΑ, καθώς και στην ξυλεία καταγωγής Κίνας. Επιπλέον, προβλέπουν ότι η ξυλεία που εισάγεται πρέπει να είναι και αποφλοιωμένη και απαλλαγμένη από οπές μεγαλύτερες των 3 mm εγκαρσίως οφειλόμενες σε έντομα και να έχει αποξηρανθεί σε κλίβανο μέχρις ότου η υγρασία της να είναι χαμηλότερη από 20 %. Αντίθετα, η απόφαση 1999/355/ΕΚ απαιτεί είτε η ξυλεία να είναι αποφλοιωμένη και απαλλαγμένη από οπές που προκαλούνται από έντομα, είτε να έχει αποξηρανθεί σε κλίβανο μέχρις ότου η υγρασία της να είναι χαμηλότερη από 20 %.

(4) Ωστόσο, τα μέτρα της Αυστρίας δεν εφαρμόζονται στη ξυλεία του Fagus silvatica και Quercus L.

(5) Η Αυστρία δικαιολόγησε αυτά τα μέτρα από την ανάγκη να προστατευτεί διότι η ίδια καθώς και το έδαφος της Κοινότητας, "... πιστεύει ότι θα ήταν εύλογη η ενίσχυση των ισχυόντων κοινοτικών μέτρων που λαμβάνονται σύμφωνα με τις αποφάσεις 1999/355/ΕΚ και 1999/516/ΕΚ για έκτακτα μέτρα κατά της διάδοσης της Anoplophora glabripennis (Motschulsky) όσον αφορά την Κίνα (εκτός από το Χονγκ Κονγκ) ...".

(6) Δεν έχει καταστεί ακόμη δυνατόν να προσδιοριστεί η πηγή της μόλυνσης, αν και από στοιχεία προκύπτει ότι η εισαγωγή υλικού συσκευασίας μολυσμένου από την Anoplophora glabripennis (Motschulsky) είναι ο πιο πιθανός τρόπος, και ούτε υπάρχουν ακόμη σ' αυτήν την περίπτωση επαρκείς αποδείξεις για το ότι τα εν λόγω κοινοτικά μέτρα είναι ανεπαρκή ή ότι θα έπρεπε να ενισχυθούν.

(7) Ως εκ τούτου, η Αυστρία πρέπει να προσαρμόσει τα μέτρα που έχει θεσπίσει με σκοπό την προστασία της καθώς και αυτή του κοινοτικού εδάφους κατά της εισαγωγής των εν λόγω βλαβερών οργανισμών.

(8) Τα μέτρα που προβλέπονται στην απόφαση 1999/355/ΕΚ και την οδηγία 2000/29/ΕΚ θα επανεξεταστούν υπό το φως των διεθνών προτύπων του FAO "Κατευθυντήριες γραμμές για τη ρύθμιση του υλικού συσκευασίας από ξύλο στο διεθνές εμπόριο".

(9) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Αυστρία πρέπει να προσαρμόσει τα μέτρα που έχει θεσπίσει με σκοπό την προστασία της καθώς και την προστασία του κοινοτικού εδάφους κατά της εισαγωγής και της διάδοσης της Anoplophora glabripennis (Motschulsky), κατά τρόπον ώστε τα μέτρα αυτά να συμμορφώνονται με τις διατάξεις της απόφασης 1999/355/ΕΚ.

Άρθρο 2

Η παρούσα απόφαση απευθύνεται στη Δημοκρατία της Αυστρίας.

Βρυξέλλες, 13 Μαΐου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 77 της 20.3.2002, σ. 23.

(3) ΕΕ L 137 της 1.6.1999, σ. 45.

(4) ΕΕ L 197 της 29.7.1999, σ. 44.